สวัสดีค่ะ ดิฉันทานยาคุมกำเนิด เมอซิลอน28 ทานตรงเวลาทุกวันไม่เคยขาด เป็นเวลา 3 ปี ไม่เคยมีอาการอะไรผิดปกติเลยค่ะ แล้วช่วง 6 เดือนท้าย (ประมาณ 2ปีครึ่ง-3ปี) มีอาการคือ เวลาทาน 21 เม็ดปกติ แต่เมื่อถึงช่วงที่เป็นประจำเดือน (เฉพาะวันเป็นประจำเดือนเท่านั้น) จะมีอาการ ปวดท้อง ไม่ได้ปวดท้องน้อยนะคะ จะปวดท้องบางวันท้องผูก บางวันท้องเสีย แต่จะคลื่นไส้ เวียนศีรษะ และใจเต้นแรง หน้ามืด ไม่มีแรง บางครั้งทานอาหารจนอิ่มแล้ว แต่พอเข้าห้องน้ำปัสสาวะก็จะปวดท้องตรงกระเพาะแล้วหน้ามืด จะเป็นลม เหมือนไม่ได้ทานอะไรเลยค่ะ ตอนแรกคิดว่าเป็นโรคกระเพาะไปหา พอประจำเดือนหมดก็หายไปค่ะ พอประจำเดือนรอบใหม่มาก็เป็นอีกค่ะ จนลองไปหาสูตินรีเวช ก็บอกว่าไม่ได้เป็นอะไรค่ะแต่คิดไปเอง แต่ไม่ได้แจ้งไปตามตรงเรื่องยาคุมเนื่องจากผู้ปกครองไปด้วย ดิฉันจึงลองหยุดยาคุมไปตอนทานครบได้ 3 ปี ปรากฎว่าอาการหายไปเลยค่ะ ไม่เป็นอะไรอีกเลยค่ะ หยุดยาคุมไปได้ 1 ปีกว่า จึงอยากกลับมาทานใหม่ค่ะเพื่อป้องกัน เมื่อวันที่ 14 มีนาคมที่ผ่านมาซื้อยี่ห้อเดิมกลับมาทานค่ะ ประจำเดือนมาเมื่อวานวันแรกค่ะ 7 เมษายน มาตรงตามปกติที่เคยทานยาคุมนะคะ แต่อาการเดิมก็กลับมาค่ะ จะเป็นแค่ช่วงเป็นประจำเดือนเท่านั้น ค่อนข้างเป็นอุปสรรคต่อการทำงานค่ะ จึงคิดว่าน่าจะเป็นผลข้างเคียง จึงอยากถามว่าใช่อาการข้างเคียงไหมคะ แล้วควรจะเปลี่ยนยาคุมเป็นยี่ห้ออะไรดีคะ ที่จะเหมาะ อายุ 22 สูง 165 น้ำหนัก 46 ค่ะ พอดีไม่อยากให้รูปร่างเปลี่ยนเพราะทางบ้านก็ยังไม่ทราบค่ะ และค่อนข้างเข้มงวด รบกวนแนะนำยี่ห้อยาคุมหากควรเปลี่ยนยี่ห้อและควรเริ่มทานยี่ห้อใหม่ต่อเลยไหมคะ ต้องเริ่มยาแผงใหม่วันที่ 11 เมษายนพอดีค่ะ ขอบค่ะ
สวัสดีค่ะ อาการปวดท้อง บางวันท้องผูก บางวันท้องเสีย คลื่นไส้ เวียนศีรษะ หน้ามืดไม่มีแรงดังกล่าวมานั้น ไม่ใช่อาการที่จำเพาะเจาะจงต่อการใช้ยาคุม ส่วนใหญ่แล้วผลข้างเคียงที่พบได้บ่อยจากการใช้ยาคุมเช่นเลือดออกผิดปกติทางช่องคลอด หรือมีคลื่นไส้ อาเจียน เวียนศีรษะได้บ้าง แต่มักไม่รุนแรงจนรบกวนการใช้ชีวิตประจำวันจึงแนะนำว่าถ้ามีความจำเป็นต้องใช้ยาคุมกำเนิด อาจจะกลับมาใช้ซ้ำได้ ถ้ากังวลก็อาจจะลองเปลี่ยนชนิดหรือยี่ห้อ หรือเลือกกลุ่มที่มีระดับฮอร์โมนต่ำเพื่อลดผลข้างเคียงต่างๆดังกล่าวและการกินยา ต้องกินยาให้ครบจนหมดแผง กินทุกวัน ถ้าไม่มีโรคประจำตัวอะไรไม่น่ามีข้อห้ามในการใช้ยาตัวใด สามารถเลือกได้ตามความเหมาะสม หากต้องการเปลี่ยนยี่ห้อ ให้กินแผงเดิมให้หมดก่อน และเริ่มกินแผงใหม่ต่อได้เลย กรณีเป็นแบบ 28 เม็ด หรือเว้น 7 วันกรณีเป็นแบบ 21 เม็ดค่ะ